Go sa kgathalesege mathata a a ntseng a tswela pele kwa Chiapas, molebedi wa kgaolo o bega gore Basupi mo lefelong leo ba anaanela botlhokwa jwa go kopana mmogo. (Bahebera 10:24, 25) O bega se se neng sa diragala kwa kopanong e e kgethegileng ya letsatsi le le lengwe, e go neng go rulaganyeditswe gore e simolole go sa le moso gore ba ba tla bong ba le gone ba tle ba boele gae go sa ntse go bonala sentle ba sireletsegile. Le mororo ba le bantsi ba bone ba ne ba tshwanelwa ke go tsamaya diura tse di fetang tse tharo ba raletse sekgwa go ya kwa lefelong la kopano, mongwe le mongwe o ne a le mo mannong a gagwe ka 7:00 a.m. Go ne go na le maloko a le marataro a setlhopha sa mokgatlho wa EZLN, ba reeditse e bile ba opa diatla, go bonala ba ipelela thulaganyo. Le bone ba ne ba tsamaya diura di le tharo go ya kopanong. Ba le masome a mabedi ba bone ba ne ba tla Segopotsong sa loso lwa ga Keresete, se se neng se tshwaretswe mo Holong ya Bogosi ya lefelo leo.